text: Julie Nord
  
  publiceret: 2023-08-25 08:23:26+02:00
  Julie Nord er en dansk billedkunstner. Hun er især kendt for sine detaljerede tegninger, hvor der ofte indgår små piger med store øjne. I sine værker blander Julie Nord eventyr med populærkultur, gyserfilm, surrealisme og psykedelisk kunst, så der i det samme billede fx kan være mennesker med dyrekrop, uhyggelige landskaber og planter, der bliver til abstrakte mønstre.
  Julie Nord er uddannet fra Det Kongelige Danske Kunstakademi i 1994-2001 og bor og arbejder i København.
  Som studerende på kunstakademiet skabte Julie Nord en parafrase over Lewis Carolls børnebog Alice i Eventyrland. Julie Nords kunst er fortsat præget af bogens sammenblanding af fantasi og virkelighed, og mange af bogens figurer lever videre i hendes værker; fx den lille pige, den hvide kanin og den smilende kat.
  Julie Nord er optaget af gyserfilm og især den suspense, der altid optræder i dem: følelsen af, at noget går galt lige om lidt. I hendes værker møder vi derfor aldrig kun én virkelighed og én stemning, men flere forskellige muligheder for, hvordan virkeligheden kan se ud.
  Julie Nord ser ikke barndommen og voksenlivet som to adskilte ting. Tværtimod har hun udtalt, at barnet og barndommens fantasiverdener altid er med os. Hendes kunst handler derfor også om at se virkeligheden gennem barnets øjne.
  Derudover bruger Julie Nord mønstre og ornamentik som stemningsskabende elementer i sine værker. Mønstrene i hendes værker kan både være skarpt afgrænsede områder, hele baggrunde eller noget, der vokser ud af planter, bygninger og tøj. I mønstrene indgår der ofte uhyggelige elementer, der står i kontrast til værkernes nuttede figurer.
  Julie Nord har udstillet på en lang række danske museer og gallerier; fx ARoS Aarhus Kunstmuseum, Kunsten – Museum of Modern Art Aalborg, Holstebro Kunstmuseum og Trapholt.
  Julie Nord har også udført en offentlig udsmykning på Marselisborg Gymnasium i Aarhus.
  Hun har desuden udstillet i Columbia, England, Finland, Frankrig, Italien, Holland, Norge, Schweiz, Skotland, Spanien, Sverige, Syrien, Tyskland, USA og Østrig.